壽楊龢父
作者：真德秀
朝代：宋

paragraphs: 迅雷地中藏，當此沍寒日。
積陰排層空，初陽露微茁。
而曰天地心，於此見機括。
良猶勢方升，猶木吐牙枿。
培壅勿使傷，怒長焉可遏。
此理之在人，善端實初發。
熒熒火將燃，涓涓泉欲達。
吁嗟道心微，物欲易攻奪。
差之一毫芒，相去舜與桀。
要須二者間，明辨與精察。
見義勇必爲，欻如矢之决。
去惡凜勿疑，剨如刃之割。
坐令人僞消，但覺天機活。
四時無非春，八荒皆在闥。
喜君生茲辰，聊爲演此法。
願祝君壽長，勿嫌吾詩拙。